NVG bekyk nog ‘spioenasiebande’-uitspraakPres. Jacob Zuma Foto: Elmond Jiyane Die Nasionale Vervolgingsgesag (NVG) het gesê hy bestudeer nog die onlangse uitspraak van die Noord-Gautengse hooggeregshof dat die besluit om korrupsie-aanklagte teen pres. Jacob Zuma oor die sogenaamde spioenasiebande te laat vaar, irrasioneel was. “Ons is steeds besig om die uitspraak te bestudeer en om daaroor na te dink voordat ons kan bepaal watter besluite oorweeg moet word,” het Luvuyo Faku, woordvoerder van die NVG, gesê. Die DA voer ŉ sewe jaar lange stryd om weer die 783 aanklagte teen Zuma in te stel. Volgens die DA was Mokotedi Mpshe, destydse hoof van die NVG, se besluit in 2009 om Zuma, toe net ANC-president, nie te vervolg nie irrasioneel, onredelik en geneem met ŉ versteekte politieke motief. Mpshe het die saak laat vaar nadat hy na die bandopnames, gesprekke tussen Bulelani Ngcuka, Mpshe se voorganger, en Leonard McCarthy, hoof van die Skerpioene, geluister het. Mpshe was na bewering van mening dat McCarthy die proses vir versteekte doeleindes gebruik het, naamlik ŉ politieke komplot om glo te verhoed dat Zuma staatspresident word. Adjunk-regterpresident Aubrey Ledwaba het op 29 April vanjaar in die eenparige uitspraak deur ŉ volbank regters bevind dat Mpshe se besluit van 1 April 2009 om die saak te laat vaar, irrasioneel was en tersyde gestel moet word. Ledwaba het gesê Zuma moet tereg staan op die aanklagtes soos uiteengesit in die akte van beskuldiging. Daar word berig dat Mmusi Maimane, leier van die DA, aan Shaun Abrahams, hoof van die NVG, geskryf het om hom mee te deel dat die NVG tot Vrydag het om sy besluit oor die uitspraak bekend te maak. Maimane het gesê dit was die spertyd wat die hooggeregshof in sy uitspraak aangedui het. Faku het egter gesê die 14 dae-spertyd sluit nie vakansiedae en naweke in nie. “Die sperdatum is 20 Mei, as ŉ mens 14 werksdae tel, en nie die 13 Mei nie. Ons het dus tot die 20ste om ŉ besluit te neem,” het hy gesê.